b"\n_START_ARTICLE_\n\xc3\x8dA Akranes\n_START_SECTION_\nHist\xc3\xb2ria\n_START_PARAGRAPH_\nEl club va fundar-se l'any 1946 i nom\xc3\xa9s cinc anys despr\xc3\xa9s, va aconseguir el primer dels seus divuit t\xc3\xadtols de lliga, a part de convertir-se en el primer club island\xc3\xa8s que no era de Reykjav\xc3\xadk en proclamar-se campi\xc3\xb3 d'Isl\xc3\xa0ndia._NEWLINE_La seva primera temporada va ser la de l'any 1946, just despr\xc3\xa9s de la seva fundaci\xc3\xb3 i els Skagamenn van finalitzar en cinquena i pen\xc3\xbaltima posici\xc3\xb3 amb dos empats i tres derrotes. La seg\xc3\xbcent temporada, disputada l'any 1947, el club finalitza en \xc3\xbaltima posici\xc3\xb3 i l'any 1948 no participa en la competici\xc3\xb3._NEWLINE_L'any 1949 torna a participar en la lliga, novament ampliada a cinc equips, per\xc3\xb2 com l'any 1947, finalitza en \xc3\xbaltima posici\xc3\xb3._NEWLINE_La temporada de 1950 l'\xc3\x8dA aconsegueix la que fins al moment era la millor classificaci\xc3\xb3 en la hist\xc3\xb2ria del club, el tercer lloc, amb un balan\xc3\xa7 de tres empats i una derrota, per\xc3\xb2 se seguia resistint aconseguir una vict\xc3\xb2ria._NEWLINE_Aquesta arribaria en la lliga de 1951, quan l'\xc3\x8d\xc3\xber\xc3\xb3ttabandalag Akranes , es proclama per primera vegada campi\xc3\xb3 de la Lliga islandesa de futbol, trencant d'aquesta manera el domini total i absolut dels clubs de Reykjav\xc3\xadk, que havien dominat completament la competici\xc3\xb3 des de la seva fundaci\xc3\xb3 l'any 1912._NEWLINE_En aquesta d\xc3\xa8cada dels 50, l'\xc3\x8dA aconsegueix dues lligues m\xc3\xa9s els anys 1953 i 1954._NEWLINE_A la d\xc3\xa8cada dels 60, nom\xc3\xa9s s'aconsegueix un t\xc3\xadtol de lliga, precisament l'aconseguit l'any 1960. En aquesta d\xc3\xa8cada, es crea la Copa islandesa de futbol, per\xc3\xb2 malgrat que l'\xc3\x8dA arriba a cinc finals, els anys 1961, 1963, 1964, 1965 i 1969, en cap d'ells aconsegueix guanyar el t\xc3\xadtol, ja que les perd contra el KR Reykjav\xc3\xadk (1961, 1963 i 1964), Valur Reykjav\xc3\xadk (1965) i \xc3\x8dBA Akureyri (1969), respectivament._NEWLINE_Precisament l'any 1967, finalitza en \xc3\xbaltima posici\xc3\xb3 i es produeix el seu primer descens a la 1. deild Karla, per\xc3\xb2 un any m\xc3\xa9s tard finalitza en primera posici\xc3\xb3 i torna novament a la m\xc3\xa0xima categoria del futbol island\xc3\xa8s._NEWLINE_La d\xc3\xa8cada dels 70, comen\xc3\xa7a b\xc3\xa9 amb l'equip guanyant l'any 1970, la seva setena lliga, cosa que permetr\xc3\xa0 que l'equip disputi per primera vegada a la seva hist\xc3\xb2ria una competici\xc3\xb3 europea, la Copa de les Ciutats en Fires, de la temporada 1970-1971, on ser\xc3\xa0 eliminat a la primera ronda per l'Sparta Rotterdam._NEWLINE_Durant aquesta d\xc3\xa8cada guanyar\xc3\xa0 tres lligues m\xc3\xa9s, els anys 1974, 1975 i 1977, cosa que li permetr\xc3\xa0 disputar la Copa d'Europa, m\xc3\xa0xima competici\xc3\xb3 del futbol europeu de les temporades 1971-1972, 1975-1976, 1976-1977 i 1978-1979._NEWLINE_En els anys 70 disputa novament cinc finals de la Copa islandesa de futbol, perdent les finals de 1974, 1975 i 1976 i guanyant-la per primera vegada l'any 1978, fet que permetr\xc3\xa0 que disputi la Recopa d'Europa de futbol de la temporada 1979-1980 on ser\xc3\xa0 eliminat en primera ronda pel Futbol Club Barcelona._NEWLINE_Tamb\xc3\xa9 guanyar\xc3\xa0 la Supercopa l'any 1978._NEWLINE_A la d\xc3\xa8cada dels 80, els Skagamenn sumen dos nous t\xc3\xadtols de lliga, els anys 1983 i 1984, guanyen quatre t\xc3\xadtols de copa, permetent fer doblet durant dues temporades consecutives, la de 1983 i la de 1984 i tamb\xc3\xa9 un de la Supercopa l'any 1987._NEWLINE_En aquesta d\xc3\xa8cada, participa en dues edicions de la Copa d'Europa (1984-1985 i 1985-1986), dues de la Recopa d'Europa de futbol (1983-1984 i 1987-1988) i quatre de la Copa de la UEFA (1980-1981, 1986-1987, 1988-1989 I 1989-1990)._NEWLINE_La d\xc3\xa8cada dels 90 \xc3\xa9s, sens dubte, la millor de l'IA, ja que aconsegueix cinc t\xc3\xadtols de lliga (1992, 1993, 1994, 1995 i 1996), dos de Copa (1993 i 1996), dos de la Copa de la Lliga islandesa de futbol (1996 i 1999) i dos de la Supercopa (1994 i 1995)._NEWLINE_En aquesta d\xc3\xa8cada aconsegueix el seu triomf europeu m\xc3\xa9s important a la Lliga de Campions de la UEFA, quan despr\xc3\xa9s d'eliminar a la ronda pr\xc3\xa8via al Klubi Futbollit Partizani Tirana (0 - 0 a Albania i 3 - 0 a Isl\xc3\xa0ndia), als setzens de final, va enfrontar-se a doble partit amb el campi\xc3\xb3 holand\xc3\xa8s, el Feyenoord Rotterdam._NEWLINE_En el partit d'anada, L'\xc3\x8dA, va aconseguir un triomf hist\xc3\xb2ric per 1 - 0, per\xc3\xb2 en el partit de tornada, els holandesos van imposar-se per 3 - 0, impedint la classificaci\xc3\xb3 pels vuitens de final._NEWLINE_En aquesta d\xc3\xa8cada l'\xc3\x8dA, va disputar una nova edici\xc3\xb3 de la Lliga de Campions de la UEFA (1997-1998) i quatre de la Copa de la UEFA (1994-1995, 1995-1996, 1996-1997 I 1998-1999._NEWLINE_La d\xc3\xa8cada del 2000, no va comen\xc3\xa7ar malament per l'\xc3\x8dA, que va guanyar una lliga (2001, \xc3\xbaltima fins avui dia), dues copes (2000 i 2003, una Copa de la Lliga (2003) i una Supercopa (2004), per\xc3\xb2 l'any 2008, finalitza en l'\xc3\xbaltima posici\xc3\xb3 i baixa a la 1. deild Karla, en la qual passar\xc3\xa0 tres temporades fins que el 2011 torna novament a la m\xc3\xa0xima categoria del futbol island\xc3\xa8s._NEWLINE_La nova etapa a l'\xc3\x9arvalsdeild karla, dura dues temporades, ja que l'any 2013, torna a finalitzar en \xc3\xbaltima posici\xc3\xb3 i baixa novament a la 1. deild Karla._NEWLINE_La temporada 2014 finalitza segon i aconsegueix novament l'ascens a la m\xc3\xa0xima categoria, que mantindr\xc3\xa0 fins al 2017, quan novament finalitza \xc3\xbaltim i baixa de nou, per tornar a pujar l'any 2018."